14.4.2023
FI
Euroopan unionin virallinen lehti
C 132/59 Keskiviikko 5. lokakuuta 2022
AE.
toteaa, että EU:n vesipuitedirektiivissä tunnustetaan, että ”vesi ei ole tavallinen kaupallinen tuote, vaan pikemminkin perintö, jota on sellaisena suojeltava, puolustettava ja kohdeltava”; AF. ottaa huomioon, että 6. joulukuuta 2020 lähtien vesi on listattu Wall Streetin futuurimarkkinoilla; ottaa huomioon, että turvallista juomavettä ja sanitaatiota koskevia ihmisoikeuksia käsittelevä YK:n erityisraportoija Pedro Arrojo on todennut, että vedellä on monia yhteiskunnillemme elintärkeitä arvoja, joita markkinoiden logiikka ei tunnusta, joten vettä ei voida hallinnoida asianmukaisesti markkinoilla, etenkään keinottelulle alttiilla rahoitusmarkkinoilla; ottaa huomioon, että monien YK:n asiantuntijoiden mukaan keinottelevan lähestymistavan soveltaminen ihmisten elämän ja ihmisarvon kannalta välttämättömien hyödykkeiden hallintaan loukkaa köyhyydessä elävien ihmisten ihmisoikeuksia, pahentaa sukupuolten eriarvoisuutta ja lisää huono-osaisten yhteisöjen haavoittuvuutta; AG.
ottaa huomioon, että hallitusten velvollisuutena on taata välttämätön vähimmäistason vedensaanti ja sanitaatio kaikille; ottaa huomioon, että turvallista juomavettä ja sanitaatiota koskevia ihmisoikeuksia käsittelevän YK:n erityisraportoijan 16. heinäkuuta 2021 antamassa raportissa korostetaan, että vettä olisi pidettävä julkisena hyödykkeenä ja sitä olisi hallinnoitava ihmisoikeuksiin perustuvan lähestymistavan mukaisesti siten, että taataan oikeus veteen ja sanitaatioon sekä vesiekosysteemien kestävyys; ottaa huomioon, että vedenjakelu ja sanitaatio ovat yleishyödyllisiä palveluita ja että vesihuoltoprosessista saatavilla tuloilla olisi katettava siihen mahdollisesti liittyvät menot sekä parantamiskustannukset samalla kun turvataan yleinen etu; AH.
ottaa huomioon, että kuten turvallista juomavettä ja sanitaatiota koskevissa EU:n ihmisoikeussuuntaviivoissa todetaan, valtiot ovat velvollisia kunnioittamaan, suojelemaan ja toteuttamaan näitä oikeuksia ja että kolmansien osapuolten olisi ehdottomasti pidättäydyttävä puuttumasta vettä ja sanitaatiota koskevien oikeuksien toteutumiseen; AI. ottaa huomioon, että sanitaatioketjussa työskenteleviin työntekijöihin kohdistuu monia riskejä, mukaan lukien vaarallisista työoloista johtuvat terveysriskit; ottaa huomioon, että usein he ovat epävirallisia työntekijöitä, jotka eivät saa työntekijöiden oikeuksien antamaa suojaa; ottaa huomioon, että veteen ja sanitaatioon liittyvien oikeuksien toteutuminen ei saa vaarantaa sanitaatioalalla työskentelevien työntekijöiden turvallisuutta, ihmisarvoa eikä hyvinvointia; 1. vahvistaa, että oikeus turvalliseen juomaveteen ja sanitaatioon on ihmisoikeus ja että molemmat oikeudet täydentävät toisiaan; korostaa, että puhtaan juomaveden saanti on ehdoton edellytys terveelle ja ihmisarvoiselle elämälle ja olennaisen tärkeä ihmisarvon kehittymiselle; korostaa, että oikeus veteen on olennaisen tärkeä edellytys muiden oikeuksien toteutumisen kannalta, ja katsoo siksi, että asian käsittelyssä on noudatettava sitä logiikkaa, että vesi on yleisen edun mukainen, yhteinen globaali julkishyödyke; 2. korostaa, että riittävien vesi-, sanitaatio- ja hygieniapalvelujen asianmukainen käyttömahdollisuus ja oikeus terveyteen ja elämään ovat toisistaan riippuvaisia ja välttämättömiä kansanterveyden ja inhimillisen kehityksen kannalta; korostaa puhtaan veden tarvetta pandemioiden yhteydessä ja kehottaa komissiota, jäsenvaltioita ja kolmansia valtioita toteuttamaan asianmukaisia toimenpiteitä ja strategioita ja toimintapolitiikkoja, jotta kaikkia ihmisiä voidaan suojella riittävästi; 3. korostaa, että turvallista juomavettä ja sanitaatiota koskevan oikeuden tunnustaminen ihmisoikeudeksi oli ratkaisevan tärkeä askel kohti parempaa sosiaalista ja ympäristöön liittyvää oikeudenmukaisuutta; toteaa, että edistymistä voisi parantaa se, että alalle annetaan korkeampi poliittinen painoarvo ja varmistetaan asiaankuuluvien politiikkatoimien parempi täytäntöönpano ja seuranta, tehokkaampi rahoitus, vastuuvelvollisuus ja yleisön osallistuminen, jotka vaikuttavat erityisesti kaikkein syrjäytyneimpiin erityisesti kehitysmaissa; korostaa, että avustaminen turvallisen juomaveden saannin ja sanitaation varmistamisessa olisi asetettava selkeästi etusijalle EU:n varoja myönnettäessä ja avustuksia suunniteltaessa; 4. muistuttaa valtioiden velvollisuudesta edistää ja suojella kaikkia ihmisoikeuksia, jotka ovat yleismaailmallisia, jakamattomia, toisistaan riippuvaisia ja toisiinsa liittyviä ja joita on edistettävä ja sovellettava oikeudenmukaisesti, tasapuolisesti ja ketään syrjimättä; muistuttaa siksi, että valtioiden on varmistettava riittävän, laadukkaan ja turvallisen juomaveden yleinen, asianmukainen ja kohtuuhintainen saatavuus ja parannettava veden saatavuutta sanitaatio- ja hygieniakäyttöön; muistuttaa, että oikeus puhtaaseen veteen tarkoittaa, että vedenjakelupalvelujen on oltava kaikkien saatavilla; 5. muistuttaa, että valtiot, jotka ratifioivat jonkun ihmisoikeussopimuksen, sitoutuvat suojelemaan, kunnioittamaan ja noudattamaan ihmisoikeuksien suojelua koskevassa kansainvälisessä, kansallisessa, alueellisessa ja paikallisessa kehyksessä annettuja sitoumuksia; katsoo tässä yhteydessä, että kansainvälisen yhteisön tunnustamaan vettä ja sanitaatiota koskevaan oikeuteen olisi sisällytettävä suojelua ja täytäntöönpanon valvontaa koskevia mekanismeja, ja kehottaa siksi EU:ta edistämään suojelumekanismeja kansainvälisellä, alueellisella ja kansallisella tasolla sen varmistamiseksi, että vettä ja sanitaatiota koskevan oikeuden toteuttaminen ei ole valtioille valinnaista vaan oikeus, jonka toteutumista on voitava valvoa; kehottaa EU:ta ja jäsenvaltioita johtamaan näyttämällä esimerkkiä ja ratifioimalla asiaankuuluvat yleissopimukset, kuten vesivaroja ja terveyttä koskevan pöytäkirjan ja maasta toiseen ulottuvien vesistöjen ja kansainvälisten järvien suojelusta ja käytöstä vuonna 1992 tehdyn yleissopimuksen;